

**Hodnotenie cieľov za 2. polrok 2021**

***Strategická vízia zariadenia***

 Našou hlavnou víziou je deinštitucionalizácia (DI), prechod z aktuálnych inštitucionálnych sociálnych služieb na komunitné služby v prirodzenom sociálnom prostredí, ktoré zabezpečuje jednotlivcom nezávislý život, aktivitu a sociálnu participáciu (dlhoročná vízia aj na 50 rokov). Súčasťou bude aj sprevádzanie našich klientov tak, aby sa každý z nich s našou odbornou aj ľudskou pomocou a podporou aktívne dopracoval k vrcholu svojich možností a zaradil sa do bežného života. Bežný život je myslený ako komunitné služby v domčekoch, v bytoch alebo aj v rámci inštitúcie, ale v menších skupinách pričom ide hlavne o ich aktivizáciu,

K  strategickej vízii by mali byť v zmysle štandardov vypracované ciele na dlhšie obdobie, ktoré by sa v rámci roka mali hodnotiť minimálne dvakrát.

* **V oblasti kvality sociálnych služieb:**
1. **Zmena postojov a myslenia všetkých, ktorých sa proces týka, takže kvalitatívne iný prístup nielen tých, ktorí budú realizátormi, ale aj tých , ktorí budú adresátmi sociálnych služieb. V zariadeniach - vytvorenie dostatočnej schopnosti adaptácie na nové podmienky života a spoločenské vzťahy.**

Teší nás, že sa nám postupne darí u našich zamestnancov odbúrať staré stereotypy komunikácie s klientom. Vyžaduje to veľa práce, času, komunikácie a kontroly, ale zmena je veľmi potrebná, aby sme boli pripravení na hodnotenie kvality sociálnych služieb. Snažíme sa, aby sme všetky poznatky zo vzdelávania uplatňovali a zavádzali do praxe.

Napĺňame špecifické potreby našich klientov, podporujeme ich individuálne vzťahy a vzájomné poznanie. Pri práci uplatňujeme rovnosť, nie diskriminujúce jednanie s klientmi, dlhodobo pracujeme s Radou prijímateľov, jej zástupca je členom aj v stravovacej komisii. Jeden klient po dohode s rodinou je v domácom prostredí už 4 mesiac, aby rodina zistila svoje možnosti, ako sa o neho dokáže postarať sama, sme s rodinou v pravidelnom kontakte.

 V zariadení na izbách klientov poskytujeme právo na súkromie, preto sme zakúpili aj nové paravány, ktoré aspoň trocha pomôžu zachovať intimitu klienta.

Máme v zariadení zavedené individuálne plánovanie ako hlavný princíp práce s človekom, to čo chce klient robiť sám, zameriavame sa primárne na jeho schopnosti nie na diagnózu. Dôvodom je zvýšenie alebo minimálne udržanie kvality života klienta a pozitívne ciele, ktoré sú reálne. Chápeme klienta v jeho individuálnej osobitnosti a podporujeme ho v nachádzaní jeho vlastnej cesty, aby sa v rámci svojich možnosti dokázal vyrovnať s realitou.

K zvýšeniu bezpečnosti a prehľadnosti pohybu v areáli zariadenia prispelo vybudovanie vrátnice. Naďalej platí voľný neobmedzený pohyb klientov a možnosť individuálnych vychádzok mimo zariadenia. Klienti 1x mesačne chodia na nákupy, majú možnosť výberu medzi kaderníčkou v zariadení prípadne kadernícke služby v obci, návštevu kostola skupinovo s inštruktorom sociálnej rehabilitácie alebo aj individuálne.

Napriek covidovým obmedzeniam v zmysle pokynov MPSVaR naši klienti, ktorých rodina mala záujem boli počas vianočných sviatkov v svojich rodinách.

**2. Informovať našich prijímateľov o ďalších možnostiach smerujúcich k skvalitneniu ich života.**

**- spôsob realizácie – interné predpisy (okrem domáceho poriadku, ktorý máme v náhradnom komunikačnom systéme) je potrebné spracovať v obrázkovej forme napr. ako sa uzatvára zmluva s klientom, ako sa vypovedá zmluva, aké sú ponuky sociálnej rehabilitácie, celý mechanizmus sociálneho poradenstva.**

V našom zariadení sa riadime myšlienkou, že poskytovanie sociálnej služby nemôže človeka oberať o jeho dôstojnosť, práva, slobody a prirodzené vzťahy, alebo naopak, poskytovanie sociálnych služieb mu má napomôcť k ich reálnemu napĺňaniu.

Klientovi je sociálna služba poskytovaná za účelom podpory sociálneho začlenenia a umožnenia žiť spôsobom, ktorý je v spoločnosti a v jej prirodzenom prostredí bežný. Platí zásada, že uplatňovanie práv jedného človeka nemôže ísť na úkor práv iného človeka. Rovnako však, že povinnosti možno klientovi sociálnej služby, rovnako zamestnancom ukladať len v súlade so zákonom. Klient, rovnako tak i zamestnanci sú o svojich právach a povinnostiach informovaní zrozumiteľným spôsobom. Máme vypracovaný v ľahko čitateľnom štýle:

* Domáci poriadok,
* Zmluvu o poskytovaní sociálnej služby,
* Informácie o ochrane proti covid-19,
* Informácie o voľbách.
* Individuálne plány.

**3. Udržiavanie a ďalší rozvoj kvality sociálnych služieb vychádzajúci z potrieb prijímateľov a dosahovanie tým najlepších výsledkov v štandardoch.**

**- spôsob realizácie – mapovať, rozšíriť sieť inštitúcií spolupracujúcich pri uzatváraní rozličných príležitostí pre ľudí s postihnutím – hlavne voľnočasové aktivity a zamestnávanie. Zriadiť u nás týždennú formu aj pre DSS, nielen pre ŠZ, neskôr aj ambulantnú službu. Znížiť kapacitu v DSS zo 78 klientov na 60, týmto znížiť aj počet klientov na oddeleniach a pokračovať v debarierizácii.**

Dodržiavaním prijatých opatrení sa aj v našom zariadení zlepšila pandemická situácia a pozvoľne sme pokračovali v príprave voľnočasových aktivít pre našich klientov:

* Športový deň – hod šípkami a preteky na invalidných vozíkoch.
* Púť na Mariánsku horu.
* Odhalenie pamätnej tabule na rímsko-katolíckej fare sestrám uršulínkam.
* Odpustová slávnosť.
* Vychádzky do útulku pre psíkov v Poprade Veľkej.
* Návšteva Mikuláša, anjela a čerta.
* Tatranská kapustnica – charitatívna akcia, študenti Strednej odbornej hotelovej školy uvarili pre klientov kapustnicu.
* Vianočná pošta – žiaci Spojenej základnej školy na Mierovej ulici vo Svite pripravili pre všetkých našich klientov pohľadnice s vianočným posolstvom.
* Koľko lásky sa zmestí do krabičiek od topánok – pani Hudáková so svojou skupinou pripravila pre všetkých našich klientov balíčky pripravené s láskou a nehou, ktoré obsahovali drogériu, sladkosti, či malú pozornosť.
* Vianoce spojené so slávnostnou bohoslužbou v kaplnke so štedrovečernou večerou s odovzdávaním darčekov.
* Prechádzka vyzdobenou obcou a zastávkou na vianočný punč.

**4. Rozšírenie a zapájanie maximálneho počtu prijímateľov do aktivít sociálnej rehabilitácie, osvojovať si pracovné návyky, zručnosti, zvýšiť mieru rozhodovania sa a samostatnosti a tým zvyšovať aj kvalitu. V tejto oblasti musíme prehodnotiť každého klienta a jeho schopnosti, preorganizovať systém sociálnej rehabilitácie (klubov), činností skupín a klientov viac aktivizovať.**

Aktivity v oblasti sociálnej rehabilitácie sme vplyvom celosvetových pandemických opatrení museli dočasne prerušiť a venovali sme sa skôr individuálnym potrebám našich klientov.

Podarilo sa nám dokončiť ateliér a vybudovať bezbarierový prístup, aby sme voľnočasové aktivity spojené s kresbou a umením mohli sprístupniť aj klientom odkázaným na invalidný vozík.

* **V oblasti stravovania:**

**Vytvoriť možnosti pre výber z dvoch jedál, pričom jedno jedlo bude spĺňať podmienky moderného racionálneho stravovania napr. delená strava, prípadne obmedziť sladké jedlá, znížiť dávky tukov, zvýšiť dávky ovocia, zeleniny, zeleninových šalátov ako náhrada cestovinových, múčnych a ryžových príloh.**

**- spôsob realizácie : je potrebné zaviesť ilustráciu jedálneho lístka, aby si prijímateľ mohol jednoduchšie vybrať.**

Podarilo sa dokončiť obrázkový katalóg jedál:

* Polievky,
* Hlavné jedlo,
* Múčne jedlo,
* Šaláty.

Katalóg zatiaľ nie je k dispozícii pre klientov. Pracuje sa na jeho zavedení do jedálneho lístka, aby si klienti vedeli lepšie vizuálne predstaviť názov jedla alebo čo konkrétne jedlo obsahuje.

Jedáleň klientov sme z dôvodu čistenia a dezinfekcie vzduchu vybavili dvomi germicídnymi žiaričmi.

* **Pokračovať v odstraňovaní bariér voči majoritnej spoločnosti:**

**Účasť prijímateľov na kultúrnych, športových podujatiach mimo zariadenia, vytváranie rozličných možností aktivít, aby iní ľudia prišli k nám do zariadenia napr. Deň otvorených dverí, Deň európskeho kultúrneho dedičstva a pod., workshopy, spolupráca so ZŠ a MŠ, výroba buletínov, spracovanie histórie, webová stránka a pod.**

Každoročne sa naši klienti zúčastňujú podujatia Seni Cup má talent, tento ročník pre pandemickú situáciu mal trocha pozmenené pravidlá. Rôzne kultúrne a športové aktivity bolo potrebné nahrať a poslať na adresu organizátora. Prostredníctvom online prenosu bolo možné za jednotlivé scénky hlasovať. Naša klientka získala ocenenie v prednese poézie z vlastnej tvorby, predniesla básne Tvoja láska a Modlitba.

Podarilo sa nám vylepšiť webovú stránku, ktorá poskytne komplexné informácie o zariadení a aktivitách pre našich klientov. Webovú stránku treba ešte doladiť a správne zaradiť všetky informácie. Vždy aktualizované a nové informácie sú rovnako na webe, tak aj na sociálnej sieti fcb.

Aktivity v kultúrnej oblasti chceme zvýšiť aj vydávaním časopisu, táto myšlienka v nás drime už dlhší čas, ale konkrétnu podobu naberá až teraz, zišla sa už redakčná rada, v ktorej sú aj dvaja zástupcovia klientov a v januári 2022 by malo byť na svete prvé číslo.

* **Vytváranie podmienok na zamestnávanie klientov:**

V tejto oblasti sme bohužiaľ nezaznamenali výraznejšie napredovanie, aby sa naši klienti uplatnili na trhu práce. Vedieme ich k aktivizácii a pomáhame rozvíjať ich samostatnosť, sebaobslužné činnosti a aktivity v kluboch.

* **Oblasť vzdelávania zamestnancov:**

**Celý profesijný štandard rozčleniť do jednotlivých cieľov, každý zamestnanec by mal mať plán vzdelávania.**

**V rámci supervízie vyberať žiadúce ciele a témy supervízie, plánovať stretnutia, zabezpečiť supervíziu aj pre úsek ekonomiky, vnútornej a stravovacej prevádzky. Hlavne hľadať možnosti na získavanie finančných prostriedkov prostredníctvom grantov, projektov, nadácií.**

Profesijný štandard vzdelávania s cieľom pripraviť plán pre každého zamestnanca sme zatiaľ nezačali realizovať z dôvodov pandémie.

Počas pandemických opatrení sme vzdelávania zabezpečovali formou webinárov online, po uvoľnení sme lektorov pozývali do zariadenia resp. sme sa ho zúčastňovali mimo zariadenia.

Všetci zamestnanci zariadenia absolvovali aj pravidelnú supervíziu. Navyše v poslednom štvrťroku sme mali k dispozícii aj 2 psychológov z intervenčného tímu MPSVaR SR.

Vychádzajúc z predbežných záverov pri hodnotení Transformačného plánu, deinštitucionalizácia nie je v súčasnosti reálna, preto sa vo väčšej miere zmeriavame na aktivizáciu a humanizáciu zariadenia. Teší nás, že v širokom okolí je záujem o poskytovanie sociálnej služby v našom zariadení. Naučili sme sa určovať si krátkodobé plány a prispôsobovať sa práve aktuálnej situácii a porozumieť veľkému množstvu príkazov a nariadení, preto sme prispôsobili a boli nútení zmeniť vnímanie, zaužívané postupy a napriek „covidovovým“ rokom sa nám darí úspešne napĺňať naše ciele a víziu, ktorú sme si určili.

Batizovce, január 2022

Vypracovala: Mgr. Anna Nemcová, vedúca ÚOČ

Schválila: PhDr. Katarína Bolisegová, riaditeľka